Document ID: 32005D0010

KOMISSION PÄÄTÖS,
tehty 30 päivänä joulukuuta 2004,
päätöksen 2004/666/EY muuttamisesta rokotusten uudelleen aloittamiseksi Italian tietyillä alueilla, joilla esiintyy heikosti patogeenista lintuinfluenssaa, ja siirtoja koskevien valvontatoimenpiteiden laajentamiseksi
(tiedoksiannettu numerolla K(2004) 5541)
(ETA:n kannalta merkityksellinen teksti)
(2005/10/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon yhteisön toimenpiteistä avian-influenssan torjumiseksi 19 päivänä toukokuuta 1992 annetun neuvoston direktiivin 92/40/ETY (3) ja erityisesti sen 16 artiklan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (4) ja erityisesti sen 4 artiklan 1 ja 3 kohdan ja 13 artiklan 3 kohdan,
sekä katsoo seuraavaa:
(1)
Heikosti patogeenisen lintuinfluenssan torjuntatoimenpiteitä täydentävistä rokotuksista Italiassa ja erityisistä siirtoja koskevista valvontatoimenpiteistä 12 päivänä joulukuuta 2002 tehdyn komission päätöksen 2002/975/EY (5) mukaisesti Pohjois-Italian osissa toteutettiin rokotusohjelma heikosti patogeenisen alatyypin H7N3 lintuinfluenssatartuntojen torjumiseksi. Rokotuksissa sovellettiin DIVA-strategiaa käyttämällä alatyypin H7N1 heterologista rokotetta, joka mahdollistaa tartunnan saaneen ja rokotetun siipikarjan erottamisen toisistaan. Syyskuun 2003 jälkeen ei ole havaittu luonnonkantaan kuuluvan viruksen leviämistä.
(2)
Heikosti patogeenisen lintuinfluenssan torjuntatoimenpiteitä täydentävistä rokotuksista Italiassa ja erityisistä siirtoja koskevista valvontatoimenpiteistä sekä päätöksen 2002/975/EY kumoamisesta 29 päivänä syyskuuta 2004 tehdyllä komission päätöksellä 2004/666/EY (6) Italialle hyväksyttiin uusi rokotusohjelma, joka koski pienempää aluetta kuin päätöksen 2002/975/EY mukainen edeltävä rokotuskampanja. Uusi ohjelma toteutetaan bivalentilla rokotteella, joka sisältää sekä alatyypin H7 että H5 lintuinfluenssavirusta. Rokotusalueella sovelletaan yhteisön sisäistä elävän siipikarjan ja siitosmunien kauppaa koskevaa kieltoa, ja kyseisessä päätöksessä on säädetty rokotetusta siipikarjasta peräisin olevan tuoreen lihan yhteisön sisäistä kauppaa koskevista edellytyksistä.
(3)
Vuoden 2004 syyskuun puolivälin jälkeen on saatu todisteita, että samaa alatyypin H7N3 heikosti patogeenista lintuinfluenssaa on esiintynyt jälleen niillä Italian alueilla, joilla tartuntaa esiintyi aiemminkin.
(4)
Vaikka vaikuttaakin siltä, että tartuntoja on tähän mennessä esiintynyt vain päätöksessä 2004/666/EY säädettyjen rajoitusten piiriin kuuluvalla alueella, olisi kuitenkin aiheellista ryhtyä jälleen antamaan rokotuksia ympäröivillä alueilla, jotta ehkäistäisiin taudin mahdollinen leviäminen. Lisäksi olisi asianmukaista laajentaa kyseisessä päätöksessä säädettyjen rajoitusten soveltamisaluetta.
(5)
Rokotteiden saatavuuden vuoksi rokotuskampanja olisi toteutettava monovalentilla rokotteella, jolla voidaan suojata alatyypin H7N3 aiheuttamia tartuntoja vastaan.
(6)
Lisäksi tuoreeseen siipikarjan lihaan, jota ei ole tarkoitettu yhteisön sisäiseen kauppaan eikä lähetettäväksi kolmansiin maihin, päätöksen 2004/666/EY mukaisesti sovellettavaa terveysmerkintää olisi muutettava, jotta sen kansallinen käyttö helpottuisi.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2004/666/EY seuraavasti:
1)
Korvataan 1 artikla seuraavasti:
”1 artikla
1. Hyväksytään Italian komissiolle esittämä lintuinfluenssan rokotusohjelma. Se on toteutettava bivalentilla rokotteella liitteessä I kuvatulla alueella ja monovalentilla rokotteella liitteessä II kuvatulla alueella.
2. Edellä 1 kohdassa tarkoitetussa ohjelmassa esitettyä tehostettua valvontaa ja seurantaa on harjoitettava liitteissä I ja II kuvatuilla rokotusalueilla.”.
2)
Korvataan 2 ja 3 artiklassa ilmaisu ”liitteessä I” ilmaisulla ”liitteissä I ja II”.
3)
Muutetaan 5 artikla seuraavasti:
a)
Korvataan 1 kohdassa johdantovirke seuraavasti:
”Tuore siipikarjanliha on merkittävä suorakulmaisella merkinnällä, jossa on laitoksen hyväksymisnumero muttei kirjaimia CE, eikä sitä saa lähettää Italiasta, jos se on saatu”.
b)
Korvataan 2 kohdassa ilmaisu ”neuvoston direktiivin 2002/99/EY liitteen II” ilmaisulla ”1 kohdan”.
4)
Korvataan 6 artiklan johdantovirkkeessä ilmaisu ”liitteessä I” ilmaisulla ”liitteissä I ja II”.
5)
Korvataan liitteessä I otsikko ”Rokotusalue” otsikolla ”Alue, jolla rokotukset tehdään bivalentilla rokotteella”.
6)
Korvataan liitteessä II otsikko ”Rokotusaluetta ympäröivä alue, jolla suoritetaan tehostettua seurantaa” otsikolla ”Alue, jolla rokotukset tehdään monovalentilla rokotteella”.
2 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä joulukuuta 2004.

Labels: 17
0
3
6
18